text: Familier vil have noget for pengene, når de vælger efterskole
  27 september 2015 kl. 16.50
  Et efterskoleophold koster omkring 60.000 kroner for et år, og familierne vil have valuta for pengene.
  Om børnene skal på efterskole er ikke kun et spørgsmål om lyst, men også om økonomi.
  For Familien Hansen fylder det økonomiske aspekt meget i overvejelserne.
  - Selvfølgelig er det en dyr omgang. Vi bruger feriebudgettet på efterskolen, så der bliver nok ikke nogen ferie det næste år, siger Michael Hansen, der er far i familien, til TV SYD, da vi møder ham til en rundvisning på Frøslevlejrens Efterskole nær Padborg
  I løbet af de seneste ti år er det blevet væsentligt dyrere for en gennemsnitsfamilie at finansiere et efterskoleophold. Elevernes gennemsnitlige egenbetaling er steget med 48 %, hvilket dækker over, at skolerne dels har sat priserne op og at familierne samtidig skal betale en større del af opholdet selv.
  Det betyder, at et efterskoleophold kommer til at løbe op i næsten 60.000 kroner for et år.
  Familien Hansen skal selv lægge over 5000 kroner om måneden til opholdet, og derfor er det vigtigt, at faciliteterne er i orden. 
  - Jeg kigger da efter, hvad der er af tilbud ud over det boglige, for som forælder vil man jo også gerne have noget for pengene, siger Michael Hansen.
  